Πριν από δύο χρόνια,
έλαβα ένα τηλεφώνημα που μου άλλαξε τη ζωή.
«Είμαι ο ξάδερφός σου, ο Χάσεν».
Πάγωσα.
Έχω περισσότερα από 30 πρώτα ξαδέρφια,
αλλά κανέναν που να τον λένε Χάσεν.
Τελικά αποδείχτηκε ότι είναι ξάδερφος της μητέρας μου
και είχε μόλις φτάσει στο Μόντρεαλ ως πρόσφυγας.
Μέσα στους επόμενους μήνες,
ήρθαν άλλοι τρεις συγγενείς μου στον Καναδά και έκαναν αίτηση ασύλου
έχοντας ελάχιστα πράγματα μαζί τους.
Μέσα σε δύο χρόνια από αυτό το τηλεφώνημα,
η ζωή μου έχει αλλάξει τελείως.
Άφησα το πανεπιστήμιο
και τώρα ηγούμαι μιας ποικιλόμορφης ομάδας τεχνολόγων, ερευνητών και προσφύγων
η οποία αναπτύσσει εξατομικευμένους πόρους αυτοβοήθειας για νεοαφιχθέντες.
Θέλουμε να τους βοηθήσουμε να ξεπεράσουν γλωσσικά, πολιτιστικά και άλλα εμπόδια
που τους κάνουν να νιώθουν ότι έχουν χάσει τον έλεγχο της ζωής τους.
Με την τεχνητή νοημοσύνη θα αποκατασταθούν τα δικαιώματα
που χάνουν πολλοί όταν ζητάνε βοήθεια.
Η προσφυγική εμπειρία της οικογένειάς μου δεν είναι πρωτοφανής.
Σύμφωνα με τον ΟΗΕ,
κάθε λεπτό, εκτοπίζονται 20 άτομα
λόγω της κλιματικής αλλαγής, της οικονομικής κρίσης
και της κοινωνικής και πολιτικής αστάθειας.
Όσο ήμουν εθελοντής σε ένα τοπικό καταφύγιο της Χ.Α.Ν.
στο οποίο στάλθηκαν ο Χάσεν και άλλοι συγγενείς μου,
είδαμε και μάθαμε να εκτιμάμε
την προσπάθεια και τον συντονισμό που απαιτείται για την επανεγκατάσταση.
Μόλις φτάσετε, πρέπει να βρείτε δικηγόρο,
και να συμπληρώσετε νομικά έγγραφα μέσα σε δύο βδομάδες.
Πρέπει επίσης να κλείσετε ραντεβού για ιατρική εξέταση σε προεγκεκριμένο γιατρό,
για να μπορέσετε να πάρεις άδεια εργασίας.
Και πρέπει να αρχίσετε να ψάχνετε πού θα μείνετε
προτού λάβετε οποιουδήποτε είδους κοινωνική αρωγή.
Χιλιάδες άνθρωποι εγκαταλείπουν τις ΗΠΑ
ψάχνοντας καταφύγιο στον Καναδά τα τελευταία χρόνια,
και γρήγορα είδαμε πώς είναι
να μην επαρκούν οι πόροι για να λάβουν βοήθεια όσοι τη χρειάζονται.
Οι κοινωνικές υπηρεσίες δεν αναπτύσσονται γρήγορα,
και παρόλο που οι κοινότητες κάνουν ό,τι μπορούν
για να βοηθήσουν περισσότερους με περιορισμένους πόρους,
οι νεοαφιχθείς περιμένουν στην αφάνεια,
χωρίς να ξέρουν ποώ να στραφούν.
Στο Μόντρεαλ, για παράδειγμα,
παρά τα εκατομμύρια δολάρια που επενδύονται για την επανεγκατάσταση,
σχεδόν το 50% των νεοαφιχθέντων, δεν ξέρουν ακόμα
ότι υπάρχουν δωρεάν πόροι
για να τους βοηθήσουν από τη συμπλήρωση εντύπων
μέχρι και να βρουν δουλειά.
Το θέμα δεν είναι ότι δεν είναι διαθέσιμες αυτές οι πληροφορίες.
Αντιθέτως, όσοι έχουν ανάγκη συνήθως βομβαρδίζονται με τόσες πληροφορίες,
που δυσκολεύονται να καταλάβουν τι γίνεται.
«Μη μου δίνετε άλλες πληροφορίες, απλώς πείτε μου τι να κάνω»,
ήταν κάτι που ακούγαμε επανειλημμένα.
Και αυτό αντανακλά το πόσο δύσκολο είναι να βρείτε τον δρόμο σας
όταν φτάνετε για πρώτη φορά σε μια νέα χώρα.
Και εγώ ταλαιπωρήθηκα με τα ίδια θέματα όταν ήρθα στο Μόντρεαλ,
και έχω διδακτορικό.
(Γέλια)
Όπως το έθεσε ένα άλλο μέλος της ομάδας μας, επίσης πρόσφυγας,
«Στον Καναδά, μια κάρτα SIM είναι πιο σημαντική από το φαγητό,
επειδή δεν θα πεθάνουμε από την πείνα».
Αλλά το να έχεις πρόσβαση στους κατάλληλους πόρους και πληροφορίες
μπορεί να είναι η διαφορά μεταξύ ζωής και θανάτου.
Ας το ξαναπώ.
Το να έχεις πρόσβαση στους κατάλληλους πόρους και πληροφορίες
μπορεί να είναι η διαφορά μεταξύ ζωής και θανάτου.
Με σκοπό να λυθούν αυτά τα θέματα,
φτιάξαμε τον Άταρ,
τον πρώτο εικονικό συνήγορο τεχνητής νοημοσύνης
που καθοδηγεί τον πρόσφυγα βήμα προς βήμα τις πρώτες μέρες
που βρίσκεται σε μια νέα πόλη.
Απλώς πείτε στον Άταρ με τι θέλετε βοήθεια.
Ο Άταρ θα σας κάνει κάποιες βασικές ερωτήσεις
για να καταλάβει την περίπτωσή σας
και να αξιολογήσει αν δικαιούστε πόρους.
Για παράδειγμα. Έχετε πού να μείνετε απόψε;
Εάν όχι, θα προτιμούσατε ένα καταφύγιο για γυναίκες;
Έχετε παιδιά;
Ο Άταρ θα παράγει μια προσωποποιημένη λίστα
που θα σας ενημερώνει για όσα πρέπει να ξέρετε,
από το πού να πάτε, πώς να πάτε,
τι να έχετε μαζί σας
και τι να περιμένετε.
Μπορείτε να ρωτήσετε κάτι ανά πάσα στιγμή,
κι αν ο Άταρ δεν έχει την απάντηση,
θα συνδεθείτε με κάποιον που μπορεί να σας απαντήσει.
Όμως, το πιο συναρπαστικό
είναι ότι βοηθάμε ανθρωπιστικούς και υπηρεσιακούς οργανισμούς
να συλλέξουν δεδομένα και στοιχεία που είναι απαραίτητα για την κατανόηση
των μεταβαλλόμενων αναγκών των προσφύγων
σε πραγματικό χρόνο.
Είναι επαναστατικό.
Συνεργαζόμαστε ήδη με τον ΟΗΕ
για να παρέχουμε την υπηρεσία στον Καναδά,
και έχουμε διεξάγει εκστρατείες στα Αραβικά, Αγγλικά
Γαλλικά, Κρεολό, και στα Ισπανικά.
Στη συζήτηση περί προσφύγων,
συχνά εστιάζουμε στα επίσημα νούμερα,
δηλαδή στα 65,8 εκατομμύρια που έχουν εκτοπιστεί παγκοσμίως.
Όμως, στην πραγματικότητα είναι πολλοί περισσότεροι.
Μέχρι το 2050, θα υπάρχουν επιπλέον 140 εκατομμύρια άνθρωποι
που κινδυνεύουν να εκτοπιστούν λόγω της περιβαλλοντικής υποβάθμισης.
Σήμερα, υπάρχουν σχεδόν ένα δισεκατομμύριο άνθρωποι
που ζουν ήδη σε παράνομους καταυλισμούς και οικισμούς.
Η επανεγκατάσταση και η ενσωμάτωση
αποτελούν μία από τις μεγαλύτερες προκλήσεις της εποχής μας.
Ελπίζουμε ότι ο Άταρ θα μπορέσει να τους εξυπηρετήσει όλους.
Ελπίζουμε ότι ο Άταρ θα ενισχύσει τις ήδη υπάρχουσες προσπάθειες
και θα μειώσει την πίεση σε ένα δίχτυ κοινωνικής ασφάλειας
που είναι ήδη υπερβολικά τεντωμένο.
Όμως, το πιο σημαντικό για εμάς,
είναι ότι βοηθάμε στην αποκατάσταση των δικαιωμάτων και της αξιοπρέπειας
που χάνουν οι πρόσφυγες στην ενσωμάτωση και την επανεγκατάστασή τους
παρέχοντάς τους τους αναγκαίους πόρους για να βοηθήσουν τον εαυτό τους.
Ευχαριστώ.
(Χειροκρότημα)